மார்க்ஸ் எனும் மாபெரும் சிந்தனையாளர் 1818-ஆம் வருடம் மே 5-ஆம் நாள் பிறந்தார். மார்க்ஸ் பிறந்தபோது, ஜெர்மனி முப்பத்து எட்டு சுதேச மன்னர்களின் ஆட்சியின்கீழ் பிரிந்து கிடந்தது. அவை, அன்றைய வியன்னா ஒப்பந்தப்படி, ஜெர்மனி, பிரெஷ்யா என பிரிக்கப்பட்டன. ஜெர்மனியில் இருபது சிற்றரசர்களின் ஆட்சியும், பிரெஷ்யாவில் 18 சிற்றரசர்களின் ஆட்சியும் நீடித்தன.இதில் ரைன் நதி பாயும் ரெயின்லாண்ட் பகுதியில் டிரியர் எனும் நகரத்தில்தான் மார்க்ஸ் பிறந்தார். அப்பகுதியில் இரும்பு, நிலக்கரிச் சுரங்கங்கள் இருந்தன. வேளாண்மையும்செழிப்பாக இருந்தது. அங்குதான், தனது 17-ஆவது வயது வரையில் மார்க்ஸ் தமது படிப்பை பெற்று வந்தார்.அது பிரெஞ்சுநாட்டின் எல்லையோரத்தில், லியான்ஸ் மாகாணத்திற்கு அருகில் அமைந்திருந்த பகுதி. அங்கு தொழில் புரட்சியின் விளைவாக அமைந்த தொழிற்சாலைகளில் தொழிலாளர்கள் சங்கம் அமைத்து, தங்கள் உரிமைகளுக்காகப் போராடி வந்தார்கள். அவர்கள் 'உழைத்துப் பிழைப்போம் அல்லது போராடியே மடிவோம்' என்ற முழக்கத்தை எழுப்பினார்கள்.